次常父著作曝書之韵
作者：黄裳
朝代：宋

paragraphs: 內閤儒方集，先朝事不忘。
曝書開綺席，偃武斂牙璋。
籤軸陳千古，金朱萃一堂。
日華窺鳥迹，冰艷照金觴。
已掃斷簡蠹，更增東壁光。
士高閒粹語，天近覽幽香。
見博思唐庫，恩新仰舜廊。
名山纔向曉，振鷺已成行。
官職塵勞少，朋從語笑長。
但慚甘若醴，寧恨冷如漿。
小說誅瀰漫，雄文薦煒煌。
培風誰有志，從此好南翔。